30.12.2022
RO
Jurnalul Oficial al Uniunii Europene
C 498/25
7. recunoaște că, prin colaborarea cu părțile interesate relevante de la nivel local și regional, inclusiv cu întreprinderile, universitățile și centrele de cercetare, organizațiile societății civile și cetățenii, orașele și regiunile, contribuie la creșterea gradului de conștientizare și de acceptare de către public a acțiunilor climatice la nivel local, regional, național și mondial, precum și la facilitarea și promovarea unei vieți bune pentru toți în limitele planetei noastre; 8. reamintește că agenda privind clima a fost unul dintre principalele subiecte abordate de grupurile de dezbatere ale cetățenilor și de sesiunea plenară a Conferinței privind viitorul Europei, având ca rezultat 49 de propuneri, completate de măsuri detaliate.
Cetățenii UE solicită o tranziție verde accelerată și subliniază necesitatea unei concentrări pe educație, pe o mai bună comunicare și pe abordarea justiției sociale (1); 9. reamintește că schimbările climatice au o dimensiune de gen distinctă, deoarece, la nivel mondial, femeile sunt mai afectate de consecințele schimbărilor climatice; prin urmare, participarea liderilor femei la negocierile privind clima este esențială pentru acțiuni eficiente în domeniul climei, iar diplomația subnațională în domeniul climei poate contribui la reducerea acestui decalaj, întrucât, proporțional, mai multe femei sunt active în politica locală; 10. subliniază că orașele găzduiesc un mare număr de tineri care se află în avangarda acțiunilor climatice, formând noi mișcări și inițiative, cum ar fi mișcarea mondială de grevă pentru climă a tinerilor, și creând un nou tip de presiune asupra administrațiilor locale, regionale și mondiale.
Prin colaborarea cu organizațiile de tineret, orașele le oferă tinerilor instrumente, platforme și spații adecvate pentru a-și exprima propriile opinii prin intermediul adunărilor stradale sau prin participarea la ședințele consiliului local.
În cele din urmă, orașele și regiunile creează în mod activ liderii de mâine, pregătiți să abordeze problemele locale și să își reprezinte propria comunitate; 11. subliniază că este deosebit de importantă implicarea autorităților locale și regionale în identificarea oportunităților și riscurilor activităților climatice planificate asupra ocupării forței de muncă, a veniturilor și a activității economice a diferitelor genuri, a grupelor de vârstă, a grupurilor profesionale și a domeniilor de activitate; 12. consideră că, având în vedere proximitatea față de cetățeni, orașele și regiunile sunt instrumente pentru capacitarea comunității, autodeterminare și buna guvernanță: diplomația subnațională creează o legătură directă între cetățeni și afacerile globale, depășind deficitele democratice ale politicilor multilaterale tradiționale în care cetățenii nu participă la deciziile luate; 13. consideră că diplomația subnațională în domeniul climei poate contribui la depășirea provocărilor specifice cu care se confruntă diplomația între state, cum ar fi situațiile frecvente de blocaj și decalajele nord/sud; 14.
atrage atenția asupra asociațiilor internaționale ale regiunilor și localităților pentru acțiuni în domeniul climei, cum ar fi Coaliția Under2, care aduc o contribuție importantă la politica internațională în domeniul climei la nivel subnațional și, prin urmare, ar trebui să fie implicate mai îndeaproape în negocierile ONU; invită Comisia să includă aceste alianțe în diplomația sa în domeniul climei; 15. subliniază că există mai multe niveluri la care actorii de la nivel subnațional avansează agenda internațională și agenda UE privind schimbările climatice: (a) adoptarea unor politici climatice progresive în jurisdicțiile lor, implicând în același timp părțile interesate de la nivel local și reprezentanții diferitelor grupuri pentru a stimula punerea în aplicare; (b) implicarea altor actori de la nivel subnațional în diplomația orizontală pentru a se angaja în obiective climatice ambițioase, creând astfel comunități mai largi și mai puternice de teritorii ambițioase din punct de vedere climatic; (c) prin diplomație verticală, pentru a influența politicile naționale în materie de mediu și climă și asigurarea unei voci puternice în dezbaterea privind clima și în negocierile de stat; limitarea daunelor potențiale în cazul politicilor naționale negative;
(1)
Propunerea 3/măsura 11 solicită consolidarea rolului de lider al UE și asumarea unui rol și a unei responsabilități mai puternice pentru a promova acțiuni ambițioase în domeniul climei, o tranziție echitabilă și sprijin pentru abordarea pierderilor și a daunelor în cadrul internațional.